ᱩᱯᱮᱱ ᱠᱤᱥᱠᱩ

ᱩᱯᱮᱱ ᱠᱤᱥᱠᱩ ᱫᱚ ᱢᱤᱫ ᱨᱟᱡᱽᱟᱹᱨᱤ ᱱᱮᱛᱟ ᱠᱟᱱᱟᱭ᱾ ᱡᱟᱦᱟᱸᱭ ᱫᱚ ᱑᱙᱗᱗ ᱥᱮᱨᱢᱟ ᱨᱮ ᱯᱚᱪᱷᱤᱢ ᱵᱟᱝᱞᱟ ᱵᱤᱫᱷᱟᱱᱥᱚᱵᱷᱟ ᱨᱮᱱ ᱨᱟᱹᱥᱤᱭᱟᱹ (ᱮᱢ.ᱮᱞ.ᱮᱹ) ᱞᱮᱠᱟᱛᱮᱭ ᱵᱟᱪᱷᱟᱣ ᱞᱮᱱᱟ᱾

ᱮᱛᱚᱦᱚᱵ ᱡᱤᱭᱚᱱ
ᱩᱯᱮᱱ ᱠᱤᱥᱠᱩ ᱫᱚ ᱑᱙᱕᱒ ᱥᱮᱨᱢᱟ ᱨᱮᱭᱟᱜ ᱙ ᱥᱮᱯᱴᱮᱢᱵᱚᱨ ᱢᱟᱹᱦᱤᱛ ᱦᱤᱞᱳᱜ ᱯᱚᱪᱷᱤᱢ ᱵᱟᱝᱞᱟ ᱯᱚᱱᱚᱛ ᱵᱟᱸᱠᱩᱲᱟ ᱦᱚᱱᱚᱛ ᱨᱮᱭᱟᱜ ᱫᱩᱢᱫᱟᱭ ᱰᱟᱠ ᱚᱲᱟᱜ ᱟᱣᱛᱟ ᱨᱮ ᱢᱮᱱᱟᱜ ᱪᱷᱟᱛᱲᱤ ᱟᱛᱳ ᱨᱮᱭ ᱡᱟᱱᱟᱢ ᱞᱮᱱᱟ᱾ ᱟᱯᱟᱛ ᱧᱩᱛᱩᱢ ᱫᱚ ᱠᱷᱮᱯᱟᱨᱟᱢ ᱠᱤᱥᱠᱩ ᱟᱨ ᱟᱭᱳ ᱫᱚ ᱵᱟᱥᱟᱠᱤ ᱠᱤᱥᱠᱩ᱾

ᱠᱟᱹᱢᱤ ᱡᱤᱭᱚᱱ
ᱩᱯᱮᱱ ᱠᱤᱥᱠᱩ ᱫᱚ ᱢᱤᱫ ᱢᱟᱪᱮᱫ ᱞᱮᱠᱟᱛᱮᱭ ᱠᱟᱹᱢᱤ ᱠᱟᱱ ᱛᱟᱦᱮᱱᱟ᱾ ᱑᱙᱗᱗ ᱥᱮᱨᱢᱟ ᱨᱮ ᱩᱱᱤ ᱫᱚ ᱯᱚᱪᱷᱤᱢ ᱵᱟᱝᱞᱟ ᱵᱤᱫᱷᱟᱱᱥᱚᱵᱷᱟ ᱨᱮᱱ ᱢᱤᱫ ᱨᱟᱹᱥᱤᱭᱟᱹ (ᱮᱢ.ᱮᱞ.ᱮᱹ) ᱞᱮᱠᱟᱛᱮᱭ ᱵᱟᱪᱷᱱᱟᱣ ᱞᱮᱱᱟ᱾ ᱛᱟᱭᱚᱢ ᱛᱮ ᱯᱚᱪᱷᱤᱢ ᱵᱟᱝᱞᱟ ᱥᱚᱨᱠᱟᱨ ᱨᱮᱭᱟᱜ ᱞᱤᱪᱟᱹᱲ ᱜᱟᱸᱛᱟᱠ ᱵᱷᱟᱹᱞᱟᱹᱭ ᱵᱤᱵᱷᱟᱜᱽ ᱨᱮᱱ ᱢᱚᱱᱛᱨᱤ ᱮ ᱵᱮᱱᱟᱣ ᱞᱮᱱᱟ᱾ ᱢᱚᱱᱛᱨᱤ ᱛᱟᱦᱮᱱ ᱚᱠᱛᱮ ᱥᱟᱱᱛᱟᱲᱤ ᱯᱟᱹᱨᱥᱤ ᱟᱨ ᱥᱟᱶᱦᱮᱫ ᱞᱟᱦᱟᱱᱛᱤ ᱞᱟᱹᱜᱤᱫ ᱟᱹᱰᱤ ᱜᱟᱱ ᱠᱟᱹᱢᱤ ᱠᱚᱭ ᱠᱟᱹᱢᱤ ᱟᱠᱟᱫᱟ᱾

ᱚᱞ ᱵᱮᱞ
ᱵᱟᱰᱟᱭᱚᱜᱼᱟ, ᱯᱟᱹᱴᱷᱩᱣᱟᱹ ᱩᱢᱮᱨ ᱠᱷᱚᱱ ᱜᱮ ᱥᱮᱨᱮᱧ ᱟᱨ ᱚᱱᱚᱬᱦᱮᱸ ᱪᱮᱛᱟᱱ ᱟᱡᱟᱜ ᱜᱚᱨᱚᱡᱽ ᱛᱟᱦᱮ ᱠᱟᱱ ᱛᱟᱭᱟ᱾ ᱛᱟᱭᱚᱢ ᱛᱮ ᱟᱭᱢᱟ ᱠᱟᱹᱦᱱᱤ, ᱚᱱᱚᱬᱦᱮᱸ, ᱚᱱᱚᱞ ᱚᱞ ᱠᱟᱛᱮ ᱱᱟᱱᱟᱼᱦᱩᱱᱟᱹᱨ ᱯᱟᱛᱷᱟᱢ ᱠᱚᱨᱮ ᱪᱷᱟᱯᱟ ᱟᱠᱟᱱ ᱛᱟᱭᱟ᱾ ᱨᱟᱡᱽᱟᱹᱨᱤ ᱥᱟᱶ ᱡᱚᱯᱲᱟᱣ ᱠᱷᱟᱹᱛᱤᱨ ᱩᱱᱤᱭᱟᱜ ᱚᱞ ᱨᱮ ᱥᱞᱳᱜᱟᱱ ᱞᱮᱠᱟᱱ ᱚᱱᱚᱬᱦᱮ ᱨᱮ ᱦᱚᱲ ᱩᱫᱽᱜᱟᱹᱣ ᱟᱱᱟᱜ ᱠᱟᱛᱷᱟ ᱠᱚᱜᱮ ᱰᱷᱮᱨ ᱯᱷᱚᱴᱮᱞ ᱨᱟᱠᱟᱵ ᱟᱠᱟᱱᱟ᱾ ᱟᱫᱚᱢ ᱫᱚ ᱩᱱᱤ ᱱᱟᱜᱟᱢᱤᱭᱟᱹ ᱠᱟᱛᱷᱟ ᱥᱟᱵ ᱨᱟᱠᱟᱵ ᱠᱟᱛᱮ ᱟᱯᱱᱟᱨ ᱡᱟᱹᱛᱤ ᱨᱮᱭᱟᱜ ᱜᱚᱨᱚᱵᱽ ᱠᱟᱛᱷᱟ ᱠᱚᱭ ᱞᱟᱹᱭ ᱟᱠᱟᱫᱟ᱾ ᱟᱡᱟᱜ ᱠᱟᱹᱦᱱᱤ ᱠᱚᱨᱮ ᱦᱚᱸ ᱡᱟᱦᱟᱸᱱ ᱱᱟᱣᱟᱱᱟᱜ ᱨᱮᱭᱟᱜ ᱠᱩᱠᱢᱩ ᱠᱚᱭ ᱧᱮᱞᱟ᱾ 

ᱪᱷᱟᱯᱟ ᱯᱩᱛᱷᱤ
 ᱥᱮᱨᱢᱟ ᱤᱯᱤᱞ - ᱒᱐᱐᱒ ᱥᱮᱨᱢᱟ

ᱱᱚᱣᱟ ᱯᱩᱛᱷᱤ ᱞᱟᱹᱜᱤᱫ ᱩᱱᱤ ᱫᱚ ᱒᱐᱐᱓ ᱥᱮᱨᱢᱟ ᱨᱮ ᱵᱷᱟᱨᱚᱛ ᱡᱟᱠᱟᱛ ᱥᱟᱱᱛᱟᱲᱤ ᱚᱱᱚᱞᱤᱭᱟᱹ ᱜᱟᱶᱛᱟ ᱯᱟᱦᱴᱟ ᱠᱷᱚᱱ "᱒᱐᱐᱒ ᱥᱮᱨᱢᱟ ᱨᱮᱱ ᱥᱮᱨᱢᱟ ᱚᱱᱚᱬᱦᱤᱭᱟᱹ" ᱥᱤᱨᱯᱷᱟᱹᱭ ᱧᱟᱢ ᱞᱮᱫᱟ᱾

ᱵᱟᱨᱦᱮ ᱡᱚᱱᱚᱲ

ᱥᱟᱹᱠᱷᱭᱟᱹᱛ
 ᱯᱚᱨᱤᱢᱚᱞ ᱦᱮᱢᱵᱽᱨᱚᱢ ᱟᱜ ᱥᱟᱶᱛᱟᱞᱤ ᱥᱟᱦᱤᱛᱛᱮᱨ ᱤᱛᱤᱦᱟᱥ (ᱵᱟᱝᱞᱟ), ᱥᱟᱦᱴᱟ - ᱓᱘᱔, ᱩᱪᱷᱟᱹᱱ ᱥᱮᱯᱴᱮᱢᱵᱚᱨ ᱒᱐᱑᱗᱾